На основу члана 3 Правилника о начину и поступку доделе средстава из буџета општине Рума за програме и пројекте из области спорта од значаја за општину Рума, број 06-164-32/2022- II од 10.12.2022.године, Комисија за доделу средставa за програме и пројекте из области спорта, расписује

**К О Н К У Р С**

**ЗА ПРИЈАВУ ПРОЈЕКАТА У ОБЛАСТИ СПОРТА КОЈИ СЕ**

 **СУФИНАНСИРАЈУ ИЗ БУЏЕТА ОПШТИНЕ РУМА**

**ЗА 2023.ГОДИНУ**

Буџетом општине Рума за 2023.годину обезбеђују се средства за финансирање и суфинансирање програма и пројеката у области спорта.

**Средства по овом Конкурсу се додељују за пројекте и програме из области спорта који се по својој садржини односе на:**

1.остваривање редовних (конкретних) програма из области спорта:

- програми којим се реализује функционисање организације у области спорта у погледу редовних активности (трошкови котизације, трошкови превоза, трошкови организације такмичења, трошкови суђења и делегата, трошкови лекарских прегледа...);

2. програме усмерене на:

- активности којима се доприноси развоју спорта у областима дечјег и омладинског, женског и спорта особа са инвалидитетом;

- организовање или учешће на спортским такмичењима и манифестацијама од посебног значаја за локалну самоуправу;

- награде и признања за постигнуте спортске резултате и допринос развоју спорта на територији локалне самоуправе;

- рад субјеката у области спорта од посебног значаја за локалну самоуправу, у зависности од значаја спортске гране за локалну самоуправу, категорије спортске гране, броја спортиста које окупља, ранга такмичења у ком спортска организација учествује, као и у којој мери се повећава обим бављења грађана спортом;

- коришћење спортских хала и спортских сала установа чији је оснивач локална самоуправа или објеката у државној својини чији је корисник локална смоуправа или установа на територији локалне самоуправе за спортске активности и доделу термина за тренирање ученицима у систему спорта;

- набавку недостајуће опреме и реквизита;

- друге програме којима се доприноси развоју спорта у Руми.

**ПРАВО УЧЕШЋА НА КОНКУРС ИМАЈУ:**

1. Спортске организације регистроване као удружења у складу са Законом о спорту (''Сл. гласник РС'', број 10/2016), чије је седиште на територији Општине Рума, која обављају регистровану делатност на територији Општине Рума, и које учествују у неком систему такмичења.

2. Спортски савези и друштва у складу са Законом о спорту;

3. Установе - установе за спорт

Правна лица под редним бројем 1 морају бити чланови гранских спортских савеза утврђених Правилником о националним гранским спортским савезима преко којих се остварује општи интерес у области спорта у Републици Србији.

Правна лица под редним бројем 1 и 2 из претходног члана, треба да испуњавају следеће посебне услове да би се њихове пријаве разматрале:

- да постоје најмање 2 године

- да поред сениорске имају и млађе категорије

- да имају искуство у реализацији пројекта за који подносе захтев

- да су уписане у националну евиденцију у складу са Законом

- да имају седиште на територији општине Рума

**Предложени програми треба да, у погледу квалитета, садржине и природе, испуњавају следеће критеријуме:**

- да је у оквирима општег интереса у области спорта, утврђеног законом;

- да је од интереса за Општину Рума или од ширег регионалног значаја;

- да је у складу са законом, општим актима организације и спортским правилима надлежног савеза у области спорта;

- да има значајан и дуготрајан утицај на развој спорта у Општини Рума;

- да има високу сразмеру између учинка и коштања програма;

- да не постоји никаква сумња у могућност реализовања програма;

- да предвиђа ангажовање одређеног броја учесника у програму и потребне ресурсе за реализацију програма;

- да се, по правилу, рализују у текућој години.

Пројекат мора бити реализован најкасније до 31.децембра текуће године.

Програми се морају реализовати на територији општине Рума, осим активности које се односе на такмичења по билтену такмичења гранског савеза.

**НАЧИН ПОДНОШЕЊА ПРИЈАВА**

Подносиоци имају право на конкурс искључиво са једном поднетом пријавом.

Пријаве на конкурс подносе се Комисији на посебном обрасцу, који је саставни део конкурсне документације.

Конкурсна документација садржи:

1. образац пријаве за учешће на конкурсу;

2. решење о регистрацији спортске организације у Агенцији за

 привредне регистре

 3. Годишњи програм за годину у којој се конкурише за доделу средстава са одлуком надлежног

 органа .

Учесници на конкурсу уз пријаву, прилажу документацију прописану конкурсом, као и додатну документацију на захтев Комисије.

Обрасци пријаве на конкурс може се преузети са званичног сајта Општине Рума www.ruma.rs или у Одељењу за друштвене делтности Општинске управе општине Рума у ул. Главна бр. 107 у Руми.

Пријаву на конкурс, са свом потребном документацијом, доставити у затвореној коверти, закључно са **29.12.2022**. године у 15 часова, путем поште на адресу:

**ОПШТИНСКА УПРАВА ОПШТИНЕ РУМА**

**Комисији за доделу средстава за програме и пројекте у области спорта
– са назнаком „НЕ ОТВАРАТИ“**

**22400 Рума, ул. Орловићева број 5**

или лично на писарници Општинске управе општине Рума, у Руми, ул. Орловићева бр.5 (радним даном од 0700 до 1500 часова).

Пријаве које се доставе након наведеног рока или са непотпуном документацијом, послате путем факса или електронске поште, непотписане или неоверене пријаве, неће се разматрати.

Комисија своје мишљење доноси на основу Правилника о начину и поступку остваривања права на доделу средстава из буџета општине Рума за програме и пројекте из области спорта од значаја за општину Рума број 06-164-32/2022-II од 10.12.2022. године и Правилника о категоризацији спортских удружења (клубова) из области такмичарског спорта број 011-149/2012- II од 31.12.2012.године.

Конкурсна документација се не враћа.

Подносиоци пријаве имају право жалбе на одлуку о утврђивању одобрених средстава за пројекте и програме у области спорта, у року од 8 дана од дана објављивања резултата на званичном сајту Општине Рума и огласној табли Општине. Жалба се подноси Комисији, а по жалби решава Општинско веће Општине Рума.

На основу коначне одлуке о додели средстава закључује се Уговор са корисником средстава. Уколико се подносилац одобреног програма не одазове позиву за закључивање Уговора у року од 8 дана од дана пријема позива, сматраће се да је одустао од предлога програма.

Корисници средстава се обавезују да у предвиђеним роковима или на захтев даваоца средстава, поднесу извештај о утрошку истих, а у складу са одобреним и реализованим пројектима и програмима у 2023.години.

 Председник комисије

 Марко Дер с.р.